ORDE do 25 de febreiro de 2009 pola que se clasifica de interese cultural a Fundación Convento de Herbón.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 20/03/2009

Visto o expediente de clasificación da Fundación Convento de Herbón, con domicilio en Padrón (A Coruña).
Supostos de feito.
1. Amado González González, na súa condición de presidente do padroado, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o seis de novembro de dous mil oito, ante o notario Nelson Rodicio Rodicio, co número de protocolo dous mil catrocentos dezasete, pola Provincia Franciscana de Santiago, representada para este acto por Amado González González, ministro provincial.
Esta escritura foi emendada por outra outorgada ante o mesmo notario o vinte e seis de xaneiro de dous mil nove, con número de protocolo cento oitenta e seis.
3. A fundación ten por obxecto, segundo consta no artigo seis dos seus estatutos, atender á difusión e fomento dos valores espirituais, relixiosos, culturais, artísticos ou históricos relacionados co convento de Herbón e coa comunidade relixiosa que o rexe. Tamén se ocupará de promover a conservación e restauración do convento de Herbón.
4. O padroado da fundación estará integrado por Amado González González como presidente, Roberto Freire Hernando como vicepresidente, e por Joaquín Pulleiro Oro, Andrés Quinta Cortiñas e Ángel Fernández-Albor Baltar como vogais.
Actuará como secretario con voz e sen voto, por non ser membro do padroado, Marcos Ricardo Torres Carlos.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese cultural da Fundación Convento de Herbón, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía de Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e tres de febreiro de dous mil nove.
Vista a Constitución española de 1978; o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego; así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese cultural a Fundación Convento de Herbón, adscribíndoa á Consellería de Cultura e Deporte, que exercerá plenamente o protectorado sobre ela.
Santiago de Compostela, 25 de febreiro de 2009.
José Luis Méndez Romeu
Conselleiro de Presidencia, Administracións
Públicas e Xustiza